ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
மரபணு மாற்றம் செய்யப்படாத அரிசியை மட்டுமே உலகத்துக்கு இந்தியா ஏற்றுமதி செய்கிறது
மரபணு மாற்றம் செய்யப்படாத அரிசியை மட்டுமே உலகத்துக்கு இந்தியா ஏற்றுமதி செய்கிறது என மத்திய அரசு விளக்கம் அளித்துள்ளது.
இந்தியாவில் இருந்து மரபணு மாற்றம் செய்யப்பட்ட அரிசி ஏற்றுமதி செய்யப்பட்டது என்ற குற்றச்சாட்டை அடுத்து உணவு பொருட்கள் திரும்பப் பெறப்படுவதாக ஊடகம் ஒன்றில் செய்தி வெளியானது. இதற்கு மத்திய வர்த்தகம் மற்றும் தொழில்துறை அமைச்சகம் விடுத்துள்ள விளக்கத்தில் கூறியிருப்பதாவது.
இந்தியாவில் மரபணு மாற்றம் செய்யப்பட்ட அரிசி வகை எதுவும் இல்லை. மரபணு மாற்றம் செய்யப்பட்ட அரிசியின் வர்த்தகத்துக்கு இந்தியாவில் தடை உள்ளது. அதனால் இந்தியாவில் இருந்து மரபணு மாற்றம் செய்யப்பட்ட அரிசி ஏற்றுமதி செய்யப்பட்டது என்ற கேள்விக்கே இடம் இல்லை. ஐரோப்பிய யூனியனில் அரைக்கப்பட்ட அரிசி மாவில் இந்த மரபணு மாசு கண்டறியப்பட்டுள்ளது. ஆனால், இந்த அரிசி எங்கிருந்து வந்தது என்பதை அவர்களால் உறுதி செய்ய முடியவில்லை. இந்தியாவில் இருந்து ஏற்றுமதி செய்யப்பட்டதாக குற்றம்சாட்டப்பட்டுள்ள பச்சரிசிக் குருனை, ஐரோப்பிய யூனியன் சென்றடைவதற்கு முன் பல பேரிடம் கைமாறியுள்ளது.
பல இடங்களில் கலப்படத்திற்கும் வாய்ப்பு உள்ளது. இந்தியாவில் இருந்து ஏற்றுமதி செய்யப்பட்ட அரிசி மரபணு மாற்றம் செய்யப்படாதது என்பதை ஏற்றுமதியாளர் உறுதி செய்துள்ளார். இந்தியாவில் மரபணு மாற்றம் செய்யப்பட்ட அரிசி வகை இல்லை. இந்தியாவில் இருந்து ஏற்றுமதி செய்யப்படும் அரிசிகள் முறையாக பரிசோதனை செய்யப்படுகின்றன. அதனால் இந்தியாவில் மரபணு மாற்றம் செய்யப்பட்ட அரிசி ஏற்றுமதிக்கு வாய்ப்பில்லை. மரபணு மாற்றம் செய்யப்படாத அரிசியைத்தான் உலக நாடுகளுக்கு இந்தியா ஏற்றுமதி செய்கிறது. அந்தச் செய்தியில் குறிப்பிடப்பட்டதுபோல், இந்தியாவின் புகழைக் கெடுக்கச் சதி நடந்திருக்கலாம். இந்த விவகாரம் குறித்து இந்தியாவில் உள்ள மரபு பொறியியல் மதிப்பீட்டுக் குழுவினர், இந்திய வேளாண் ஆராய்ச்சி மைய நிபுணர்கள் விசாரணை நடத்தி வருகின்றனர். மரபணு மாற்றம் செய்யப்பட்ட அரிசி இந்தியாவில் விளைவிக்கப்படவில்லை என்பது மீண்டும் உறுதி செய்யப்படுகிறது.
நிதி அமைச்சகம்
நகர்ப்புறங்களில் பொதுப் போக்குவரத்தை அதிகரிக்கத் திட்டம்
மெட்ரோ ரயில் சேவை மற்றும் மாநகரப் பேருந்து சேவைகள் மூலம் பொதுப் போக்குவரத்தை அதிகரிக்க அரசு திட்டமிட்டிருப்பதாக மத்திய நிதியமைச்சரும், நிறுவனங்கள் விவகாரத்துறை அமைச்சருமான திருமதி. நிர்மலா சீதாராமன் கூறியுள்ளார். இதற்காக ரூ.18,000 கோடி மதிப்பில் “பொதுப் பேருந்து சேவை” என்ற புதிய திட்டம் விரைவில் செயல்படுத்த இருப்பதாகவும், தனியார் பங்களிப்பு மூலம் செயல்படுத்தப்படும் இந்தத் திட்டத்தில் 20,000-க்கும் மேற்பட்ட பேருந்துகளை வாங்குவது, இயக்குவது, அவற்றை பராமரிப்பது போன்ற பணிகளில் தனியாரை அனுமதிக்க உத்தேசித்திருப்பதாக தெரிவித்தார். இதன் மூலம் ஆட்டோமொபைல் துறை வளர்ச்சி அடைவதோடு பொருளாதார வளர்ச்சி அதிகரித்து வேலைவாய்ப்பு உருவாகி இளைஞர்கள் மற்றும் நகர்ப்புறவாசிகளின் வாழ்வாதாரம் மேம்படும் என குறிப்பிட்டார்.
அதோடு நாடு முழுவதும் மெட்ரோ ரயிலின் சேவைகள் விரைந்து செயல்படுத்தப்படுவதாகவும், இதுவரை 702 கிலோ மீட்டர் தொலைவுக்கு பாரம்பரிய மெட்ரோ ரயில் சேவை செயல்படுத்தப்பட்டிருப்பதாகவும், மேலும் 1,016 கிலோ மீட்டர் தொலைவு மற்றும் 27 முக்கிய நகரங்களில் மண்டல விரைவு போக்குவரத்து முறையை செயல்படுத்த பணிகள் நடைபெற்று வருவதாகவும் அமைச்சர் குறிப்பிட்டார்.
மேலும் “மெட்ரோ லைட்” மற்றும் “மெட்ரோ நியோ” என்ற இரண்டு புதிய வகையிலான போக்குவரத்து திட்டங்களை செயல்படுத்த அரசு திட்டமிட்டிருப்பதாகவும் இதன் மூலம் முதல் மற்றும் இரண்டாம் தர நகரங்களில் செயல்படுத்தப்படும் மெட்ரோ ரயில் சேவைகளுக்கான செலவினத் தொகை பெருமளவு குறையும் என்றும் அவர் கூறினார்.
மெட்ரோ ரயில் திட்டத்துக்கான மத்திய அரசின் நிதி ஒதுக்கீடு:
1. 11.5 கிலோ மீட்டர் தொலைவுள்ள கொச்சி மெட்ரோ ரயில் சேவை திட்டம்-2-க்கு ரூ.1957 கோடி நிதி ஒதுக்கீடு
2. 118.9 கிலோ மீட்டர் தொலைவுள்ள சென்னை மெட்ரோ ரயில் திட்டம்-2-க்கு ரூ.63,246 கோடி நிதி ஒதுக்கீடு
3. 58.19 கிலோ மீட்டர் தொலைவுள்ள பெங்களூரூ மெட்ரோ ரயில் திட்டம் 2ஏ மற்றும் 2பி-க்கு ரூ.14,788 கோடி நிதி ஒதுக்கீடு.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693893
(Visitor Counter : 224
சிறப்பு சேவைகள் மற்றும் கட்டுரைகள்
மீன்வளத்தை மேம்படுத்த 200 மில்லியன் பச்சை வரி இறால் குஞ்சுகள் கடலில் விடப்பட்டன
மன்னார் வளைகுடா மற்றும் பாக் ஜலசந்தி கடல் பகுதிகளில் இயற்கையான கடல்வளத்தை புதுப்பிக்கவும், இறால் உற்பத்தியை அதிகரிக்கவும் மண்டபத்தில் உள்ள மத்திய கடல் மீன் ஆராய்ச்சி நிலையம்,  சார்பில் பச்சை வரி இறால் குஞ்சுகள் பொரிப்பகங்களில் வளர்த்து, கடலில் விடும் பணியை மேற்கொண்டு வருகிறது. இதன்படி மத்திய மீன்வளம், கால்நடை பராமரிப்பு மற்றும் பால்வள அமைச்சகத்தின் நிதியுதவியுடன், "மன்னார் வளைகுடா மற்றும் பாக் ஜலசந்தி கடல் பகுதியில், பச்சை வரி இறால் குஞ்சுகளை, பொரிப்பகங்களில் வளர்த்து, கடலில் விடுதல்" என்ற திட்டத்தை மண்டபத்தில் அமைந்துள்ள மத்திய கடல் மீன் ஆராய்ச்சி நிலையம் செயல்படுத்தி வருகிறது. இத்திட்டத்தில் ரூ.168.948 லட்சம் மதிப்பீட்டில் 200 மில்லியன் பச்சை வரி இறால் குஞ்சுகளை, தமிழ்நாட்டின் கடல் பகுதியான மன்னார் வளைகுடா மற்றும் பாக்ஜலசந்தி பகுதிகளில் விடப்பட்டுவருகிறது.
இதன்படி1.2மில்லியன் பச்சை வரி இறால் குஞ்சுகள்,மரைக்காயர்பட்டினம்மன்னார்வளைகுடாகடற்பகுதியில் விடப்பட்டன. திட்டம் துவங்கியதிலிருந்து பிப்ரவரி 2022 முதல் இதுவரை 19.44 மில்லியன் பச்சை வரி இறால் குஞ்சுகள் மன்னார் வளைகுடா மற்றும் பாக் ஜலசந்தி கடற்பகுதியில் விடப்பட்டுள்ளன.
இந்த நிகழ்வில் மண்டபம் மத்திய கடல் மீன்வள ஆராய்ச்சி நிலைய தலைவர் திரு. தமிழ்மணி, மூத்த விஞ்ஞானி திரு. ஜான்சன் கலந்து கொண்டனர்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ரியல் எஸ்டேட் தொழிலில் தென்மாநிலங்கள் சிறப்பாக செயல்படுகின்றன: அமைச்சர் ஹர்தீப் பூரி
"ரியல் எஸ்டேட் தொழிலை முறைப்படுத்துவதில் தமிழ்நாடு உள்பட தென் மாநிலங்கள் சிறப்பாகச் செயல்படுகின்றன" என்று மத்திய வீட்டுவசதி மற்றும் நகர்ப்புற மேம்பாட்டுத் துறை இணையமைச்சர்  திரு ஹர்தீப் எஸ். பூரி பாராட்டினார்.
'ரியல் எஸ்டேட் துறையில் வெளிப்படைத் தன்மை – பொறுப்புடைமைக்கு ரியல் எஸ்டேட்  சட்டத்தின் இரண்டு ஆண்டு அமலாக்கம் மூலம் புது யுகம் படைத்தல்' என்ற தலைப்பில் சென்னையில் வெள்ளிக்கிழமை  நடைபெற்ற மண்டல அளவிலான பயிலரங்கில் அவர் சிறப்புரை ஆற்றினார். அவரது பேச்சின் முக்கிய அம்சங்கள் வருமாறு:
"நாடு முழுவதும் தற்போது முதல் 2030ம் ஆண்டு வரையில் ஆண்டுதோறும் 70 கோடி சதுர மீட்டர் முதல் 90 கோடி சதுர மீட்டர் பரப்பு வரையில் வீடுகள் கட்டப்பட உள்ளன. குடிசைப் பகுதிகளும் மேம்படுத்தப்பட உள்ளன.
உலகில் 3,287,240 சதுர கிமீ பரப்பு நிலத்தைக் கொண்டு, இந்தியா உலகின் ஏழாவது மிகப் பெரிய நிலப்பரப்பு உள்ள நாடாகும். ஆனால், 2016ம் ஆண்டு வரையில் ரியல் எஸ்டேட் தொழிலை முறைப்படுத்துவதற்கு உரிய சட்டம் ஏதும் இல்லை. அதனால், மத்திய அரசு ரியல் எஸ்டேட்  சட்டம் 2016ம் ஆண்டு கொண்டுவந்து, மாநிலங்கள் அதற்கான விதிகளை வகுத்துக் கொள்ள 2017ம் ஆண்டு மே 1ம் தேதி வரை அவகாசமும் தரப்பட்டது.
இதுவரை நாடு முழுவதும் 32,500 ரியல் எஸ்டேட் திட்டங்கள் இச்சட்டத்தின் கீழ் பதிவு செய்யப்பட்டுள்ளன. அதைப் போல் 25,000 ரியல் எஸ்டேட் முகவர்களும் பதிவு செய்யப்பட்டுள்ளனர். ஆன்லைன் வழியாகப் பதிவு செய்வதற்காக 21 மாநிலங்களும் யூனியன் பிரதேசங்களும் இணைய வாசலை  தொடங்கியுள்ளன. இச்சட்டம் கொண்டு வரப்பட்டதை அடுத்த கர்நாடக அரசு இதுதொடர்பான மாநில சட்டத்தைக் கைவிட்டு, மத்திய அரசின் சட்டத்தையே நடைமுறைப்படுத்தியது. அதைப் போல் மேற்கு வங்க அரசும் செய்யும் என எதிர்பார்க்கப்படுகிறது. இந்தப் பயிலரங்கம் ரியல் எஸ்டேட் தொழிலுக்குப் பலனுள்ள வழிகாட்டியாக அமையும்" இவ்வாறு அமைச்சர் பேசினார்.
மேலும் விவரங்களுக்கு www.pib.nic.in என்ற இணையதளத்தை பார்க்கவும்.
--------------
(Visitor Counter : 165
நிதி அமைச்சகம்
இந்தியாவில் உள்ள சர்வதேச நிதிச் சேவை மையங்களில் நடைபெறும் அனைத்து சேவைகளையும் முறைப்படுத்துவதற்கான ஒரே அதிகார அமைப்பை சர்வதேச நிதிச் சேவைகள் மைய ஆணைய மசோதா 2019 மூலம் உருவாக்குவதற்கு மத்திய அமைச்சரவை ஒப்புதல்
இந்தியாவில் உள்ள சர்வதேச நிதிச் சேவை மையங்களில் நடைபெறும் அனைத்து சேவைகளையும் முறைப்படுத்துவதற்கான ஒரே அதிகார அமைப்பை, சர்வதேச நிதிச் சேவைகள் மைய ஆணைய மசோதா 2019 மூலம் உருவாக்குவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது.
இந்த மசோதாவின் முக்கிய அம்சங்கள் வருமாறு:
ஆணையத்தின் மேலாண்மை:
இந்த ஆணையத்தின் தலைவர் தவிர, இந்திய ரிசர்வ் வங்கி, இந்திய பங்கு பரிவர்த்தனை ஆணையம், காப்பீடு முறைப்படுத்துதல் மற்றும் மேம்பாட்டுக்கான இந்திய ஆணையம், ஓய்வூதிய நிதியக் கட்டுப்பாடு மற்றும் மேம்பாட்டு ஆணையம் ஆகியவற்றிலிருந்து தலா ஒரு உறுப்பினரும் மத்திய அரசு நியமிக்கும் இரண்டு உறுப்பினர்களும் மற்றும் இரண்டு முழு நேர அல்லது பகுதி நேர உறுப்பினர்களும் இடம் பெற்றிருப்பார்கள்.
ஆணையத்தின் செயல்பாடுகள்:
நிதித்துறை கட்டுப்பாட்டு அமைப்புகள் அனுமதி பெற்று செயல்பட்டு வரும் சர்வதேச நிதிச்சேவை மையங்களின் அனைத்து நிதிச் சேவைகள், நிதிச் சார்ந்த பொருட்கள் மற்றும் நிதி ஆவணங்கள் ஆகியவை அனைத்தையும் இந்த ஆணையம் முறைப்படுத்தும். இது தவிர மத்திய அரசு அவ்வப்போது அறிவிக்கும் நிதிப் பொருட்கள், நிதி சேவைகள் மற்றும் நிதி ஆவணங்கள் ஆகியவற்றையும் இந்த ஆணையம் முறைப்படுத்தும்.
ஆணையத்தின் அதிகாரங்கள்:
சர்வதேச நிதிச் சேவைகள் மையங்கள் தொடர்பாக சம்பந்தப்பட்ட நிதித்துறை கட்டுப்பாட்டு அமைப்புகளான ரிசர்வ் வங்கி, செபி, ஐஆர்டிஏஐ, பிஎஃப் ஆர்டிஏ போன்றவை செலுத்திய கட்டுப்பாட்டு அதிகாரங்கள் அனைத்தையும் இந்த ஆணையம் இனி மேற்கொள்ளும். இந்த மைங்களில் அனுமதிக்கப்பட்டுள்ள நிதிப் பொருட்கள், நிதிச் சேவைகள், நிதி நிறுவனங்கள் ஆகியவை தொடர்பான கட்டுப்பாட்டு அதிகாரங்கள் ஆணையத்திடம் இருக்கும்.
ஆணையத்தின் நடைமுறைகள்:
இந்திய நாடாளுமன்றம் இயற்றிய சம்பந்தப்பட்ட சட்டப் பிரிவுகளின்படி, நிதிப் பொருட்கள், நிதிச் சேவைகள், நிதி நிறுவனங்கள் ஆகியவை தொடர்பான தனது நடைமுறைகளை இந்த ஆணையம் வகுத்துக் கொண்டு செயல்படும்.
மத்திய அரசின் மானியங்கள்:
இந்த ஆணைய செயல்பாட்டுக்கு பயன்படுத்தக் கூடிய தொகையை மத்திய அரசு நாடாளுமன்றத்தில் இதற்கென இயற்றப்படும் சட்டங்களின்படி மானியமாக வழங்கும்.
அந்நிய செலாவணி பரிவர்த்தனை:
மத்திய அரசின் ஆலோசனையின்படி இந்த ஆணையம் குறிப்பிடும் அந்நிய செலாவணி வழியாக சர்வதேச நிதிச் சேவை மையங்களின் பரிவர்த்தனைகள் நடைபெற வேண்டும்.
சர்வதேச நிதிச் சேவைகள் மைங்களுக்கு என ஒருங்கிணைந்த நிதிக்கட்டுப்பாட்டு அமைப்பு உருவாக்கப்பட்டிருப்பது சந்தைப் பங்கேற்பாளர்களுக்கு உலகத்தரம் வாய்ந்த கட்டுப்பாட்டு சூழலை வழங்குவதுடன் எளிதாக வர்த்தகம் புரிவதையும் மேம்படுத்தும். இதனை அடுத்து இந்தியாவில் சர்வதேச நிதிச் சேவை மையங்கள் மேலும் மேம்பாடு அடைய உத்வேகம் கிடைக்கும். மேலும், வெளிநாடுகளிலிருந்து தற்போது செயல்பட்டு வரும் இந்தியாவுக்கான நிதிச்சேவை மையங்கள் மீண்டும் இந்தியாவுக்கு வருவது ஊக்குவிக்கப்படும். இந்த நடவடிக்கை சர்வதேச நிதிச் சேவை மையங்களிலும், இந்தியாவின் ஒட்டுமொத்த நிதித்துறையிலும், கூடுதல் வேலைவாய்ப்பை உருவாக்கவும் உதவும்.
-----------
(Visitor Counter : 123
நிதி அமைச்சகம்
குறிப்பிட்ட சில கடன் கணக்குகளின் கீழ் வழங்கப்பட்ட கடன்களுக்கு கூட்டு வட்டிக்கும், சாதா வட்டிக்கும் இடையேயான வித்தியாசத்தை ஊக்கத்தொகையாக 6 மாதங்களுக்கு வழங்கும் திட்டத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், குறிப்பிட்ட சில கடன் கணக்குகளின் கீழ்  வழங்கப்பட்ட கடன்களுக்கு கூட்டு வட்டிக்கும், சாதா வட்டிக்கும் இடையேயான வித்தியாசத்தை ஈடுகட்ட கடன் வழங்கும் நிறுவனங்களுக்கு ஊக்கத்தொகையாக 6 மாதங்களுக்கு ரூ.973.74 கோடி வழங்க ஒப்புதல் அளிக்கப்பட்டுள்ளது.
பலன்கள்:
பெருந்தொற்று பாதிப்பால் ஏற்பட்ட மனஅழுத்தத்திலிருந்து சிறு கடன்தாரர்கள் மீண்டெழ உதவும் வகையில், அவர்கள் தவணை தவறிய கடன் சலுகையை பெற்றிருந்தாலும் இல்லாவிட்டாலும், அனைத்துத் தரப்பினருக்கும் சமமான முறையில் உதவும் விதமாக இந்த ஊக்கத்தொகை பாரத ஸ்டேட் வங்கி மூலம் வழங்கப்படுகிறது. இத்திட்டத்திற்கு அமைச்சரவை ஒப்புதல் அளித்ததன் மூலம் இதனை செயல்படுத்துவதற்கான வழிகாட்டு நெறிமுறைகள் வெளியிடப்பட்டுள்ளது. அமைச்சரவையால் ஒப்புதல் அளிக்கப்பட்ட ரூ.973.74 கோடியிலிருந்து கீழ் காணும் கடன் பெற்றவர்கள் பயனடையத் தகுதி பெற்றவர்கள் ஆவர்.
- ரூ.2 கோடி வரையிலான குறு,சிறு, நடுத்தர தொழில் கடன்கள்
- ரூ.2 கோடி வரையிலான கல்விக் கடன்கள்
- ரூ.2 கோடி வரையிலான வீட்டுவசதிக் கடன்
- ரூ.2 கோடி வரையிலான நுகர்வோர் பயன்பாட்டு பொருள் கடன்
- ரூ.2 கோடி வரையிலான கிரெடிட் கார்டு தவணைகள்
- ரூ.2 கோடி வரையிலான வாகனக் கடன்கள்
- ரூ.2 கோடி வரையிலான தனிநபர் கடன்கள்
- viii. ரூ.2 கோடி வரையிலான நுகர்வுக் கடன்கள்
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1790935
சிறப்பு சேவைகள் மற்றும் கட்டுரைகள்
சிஎஸ்ஐஆர்-சிஎல்ஆர்ஐ-யின் தோல்பொருட்கள் கொண்டாட்டம் வாரவிழா
நூற்றாண்டு பழமையான தொல்பொருட்களின் கண்காட்சி
அறிவியல் மற்றும் தொழிலியல் ஆராய்ச்சி கவுன்சிலின் மத்திய தோல் ஆராய்ச்சி நிறுவனம் சிஎஸ்ஐஆர்-சிஎல்ஆர்ஐ, மே1 முதல் 6ந்தேதி வரை சென்னை, கொல்கத்தா, மற்றும் லடாக்கில் "தோல்பொருட்கள் கொண்டாட்டம்" என்ற கருப்பொருளில் ஒரு வாரம் ஒரு ஆய்வகம் என்ற நிகழ்ச்சிக்கு ஏற்பாடு செய்திருந்தது. சிஎஸ்ஐஆர்-சிஎல்ஆர்ஐ, 1960 களில் நடைபெற்ற தோல்பொருட்கள் கண்காட்சி மற்றும் தோல் உற்பத்தி பொருட்கள் நிகழ்ச்சியின் நினைவாக சென்னை சிஎஸ்ஐஆர்-சிஎல்ஆர்ஐ வளாகத்தில் சாலைக் கண்காட்சிக்கு ஏற்பாடு செய்யப்பட்டிருந்தது.
தோல் தொழில்நுட்ப கண்காட்சியில் 100% உண்மையான தோல்பொருட்கள், இந்நிறுவனத்தின் முன்னாள் மாணவர்கள் மற்றும் தொழில்நுட்ப கூட்டாளர்களின் சுமார் 20 அரங்குகள் இருந்தன. சென்னை பெருநகர காவல் துணை ஆணையர் டாக்டர் தீபக் சிவாச், தோல் செயல்முறை தொழில்நுட்பத்தின் முன்னாள் விஞ்ஞானி மற்றும் தலைவர் திரு கே பார்த்தசாரதி ஆகியோர் நேற்று தோல்பொருட்கள் கண்காட்சியைத் தொடங்கி வைத்தனர் 3,000 க்கும் மேற்பட்டோர் அரங்குகளைப் பார்வையிட்டனர். 2 அரங்குகளில் வியாபாரம் அதிகமாக இருந்தது.
சிஎஸ்ஐஆர்-சிஎல்ஆர்ஐ, தனது பாரம்பரியத்தை தீம் பெவிலியனாக வெளிப்படுத்தியது. இதனை முன்னாள் விஞ்ஞானி மற்றும் பாலிமர் சயின்ஸ் & டெக்னாலஜி தலைவர் டாக்டர் கங்கா ராதாகிருஷ்ணன், சிஎஸ்ஐஆர்-சிஎல்ஆர்ஐ பயோமெட்டீரியல்ஸ் ஆய்வகத்தின் முன்னாள் விஞ்ஞானி & தலைவர் டாக்டர் மேரி பாபு ஆகியோர் திறந்து வைத்தனர். பள்ளி மற்றும் கல்லூரி மாணவர்கள் உட்பட 3050க்கும் மேற்பட்டோர் இதனைப் பார்வையிட்டனர்.
தோல் அருங்காட்சியகம்: சிஎஸ்ஐஆர்-சிஎல்ஆர்ஐ அருங்காட்சியகத்தில் இத்தாலிய வம்சாவளியைச் சேர்ந்த 16 ஆம் நூற்றாண்டின் கொள்கலன், 19 ஆம் நூற்றாண்டு கட்லரி பெட்டி மற்றும் ஐரோப்பிய வம்சாவளியைச் சேர்ந்த தையல் பெட்டி உட்பட சில பழங்கால தோல் பொருட்கள் உள்ளன. தோல் பொருத்தப்பட்ட ஐரோப்பிய வம்சாவளி கட்லரி கேஸ் ஃபோர்க்குகள் மற்றும் கத்திகளை ஸ்டைலான முறையில் வைத்திருக்க வடிவமைக்கப்பட்டுள்ளது, இது தோலால் பொருத்தப்பட்டு, தங்க நிறத்தில் முத்திரையிடப்பட்ட வடிவமைப்புகளில் அலங்கரிக்கப்பட்டுள்ளது மேலும் இது மிகவும் நேர்த்தியானது. இது 1800 களின் முற்பகுதியில் பயன்படுத்தப்பட்டது. இத்தாலிய வம்சாவளியைச் சேர்ந்த 16 ஆம் நூற்றாண்டின் கொள்கலன் தோலில் பொருத்தப்பட்டது.
தோல் தையல் பெட்டி செதுக்கப்பட்டு, மெல்லிய தோலால் மூடப்பட்டிருக்கும் மற்றும் இழுப்பறைகள், பெட்டிகள் மற்றும் பித்தளை பொருத்துதல்களுடன் அழகாக வடிவமைக்கப்பட்டுள்ளது. இதுவும் ஐரோப்பிய வம்சாவளியைச் சேர்ந்தது மற்றும் 1846 ஆம் ஆண்டுக்கு முந்தையது. தோல் ஏற்றுமதி கவுன்சிலின் நிர்வாக இயக்குனர் திரு ஆர் செல்வம், தோல் அருங்காட்சியகத்தை திறந்து வைத்தார்.
பாதுகாப்பு அமைச்சகம்
பிரதமர் திரு நரேந்திர மோடியின் தலைமையின் கீழ் இந்தியா கலாச்சார மறுமலர்ச்சியின் சகாப்தத்தை அறிமுகப்படுத்தியுள்ளது: பாதுகாப்புத்துறை அமைச்சர் திரு ராஜ்நாத் சிங்
பிரதமர் திரு நரேந்திர மோடியின் தலைமையின் கீழ் இந்தியா கலாச்சார மறுமலர்ச்சியின் சகாப்தத்தை அறிமுகப்படுத்தியுள்ளது. குஜராத் மாநிலம் சோம்நாத்தில் சௌராஷ்டிரா- தமிழ்ச் சங்கமம் நிகழ்ச்சியில் உரையாற்றிய பாதுகாப்புத்துறை அமைச்சர் திரு ராஜ்நாத் சிங் இதனைத் தெரிவித்தார். நாட்டின் நூற்றாண்டு கால பழமை மிகுந்த பாரம்பரியங்களும், கலாச்சாரங்களும் மக்களை இணைக்க அரசு பல்வேறு நடவடிக்கைகளை எடுத்து வருவதாக அவர் கூறினார். இந்தியாவின் ஆழமாக வேரோடிய பாரம்பரியங்கள் அதன் வலிமையையும், ஒற்றுமையை பிரதிபலிப்பதுடன், எந்த சவாலையும் எதிர்நோக்கி உறுதியுடன் நிற்கும் திறனைப் பெற்றுள்ளது என்று அவர் தெரிவித்தார்.
கலாச்சாரப் பாதுகாப்பை உறுதி செய்யவேண்டியதன் அவசியத்தை வலியுறுத்திய பாதுகாப்புத்துறை அமைச்சர், எல்லைகளை பாதுகாப்பதைப் போலவே, உணவு, மின்சாரம், சுற்றுச்சூழல் இணையதளம், விண்வெளி ஆகியவற்றைப் பாதுகாப்பதும், சமமான, அவசியமானதாகும் என்றும் தெரிவித்தார். கலாச்சாரப் பாதுகாப்பை மேற்கொள்ள அரசு உறுதியுடன் செயல்பட்டு வரும் நிலையில், கலாச்சார ஒற்றுமையை பராமரிப்பதிலும் சிறப்புக் கவனம் செலுத்தப்பட்டு வருவதாக அவர் தெரிவித்தார். இந்த நிகழ்ச்சி சௌராஷ்டிராவுக்கும், தமிழ்நாட்டுக்கும் இடையிலான சங்கமம் இந்தியாவின் கலாச்சார ஒற்றுமையின் கொண்டாட்டம் என்றும் ஒரே பாரதம் உன்னத பாரதம் என்பதற்கு ஒளிரும் உதாரணமாகும் என்று அவர் குறிப்பிட்டார்.
சௌராஷ்டிராவுக்கும், தமிழ்நாட்டுக்கும் இடையிலான கலாச்சார இணைப்புக் குறித்துப் பேசிய திரு ராஜ்நாத் சிங், ஆயிரம் ஆண்டுகளுக்கும் மேலாக இந்த உறவு நீடிக்கிறது என்று தெரிவித்தார். “11-ம் நூற்றாண்டில் அந்நியப் படையெடுப்புகளால் பலமுறை சௌராஷ்டிரா தாக்கப்பட்டுள்ளது. அந்த நேரத்தில் தான் சௌராஷ்டிராவைச் சேர்ந்த ஏராளமான மக்கள் தென்னிந்தியாவுக்கு புலம் பெயர்ந்தனர். அந்த நேரத்தில், தமிழ்நாட்டு மக்கள் அவர்களை வரவேற்று புதிய வாழ்க்கையை மேற்கொள்ள உதவினார்கள்” என்று அவர் கூறினார். சௌராஷ்டிராவுக்கும், தமிழ்நாட்டுக்கும் இடையிலான நூற்றாண்டு கால பழமையான இணைப்புக் குறித்தப் பல்வேறு உதாரணங்களைக் குறிப்பிட்ட அவர், அது ஒன்றுபட்ட இந்தியாவின் ஒளிரும் அத்தியாயங்களில் ஒன்று எனக் கூறினார்.
தெலங்கானா ஆளுநர் டாக்டர் தமிழிசை சௌந்தரராஜன், மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா, குஜராத் முதலமைச்சர் திரு பூபேந்திர பட்டேல் உள்ளிட்டோர் இந்த நிகழ்ச்சியில் கலந்துகொண்டனர்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 179.33 கோடியைக் கடந்தது
நாட்டில் கடந்த 24 மணி நேரத்தில் 18.69 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 179.33 கோடியைக்  கடந்தது. 2,08,48,528 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 7,416 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,24,13,566 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 98.69 சதவீதமாக உள்ளது. கடந்த 24 மணி நேரத்தில் 4,575 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 46,962 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.11 சதவீதமாக உள்ளது.
கடந்த 24 மணி நேரத்தில் 8,97,904 கொவிட் பரிசோதனைகள் செய்யப்பட்டன. இதுவரை சுமார் 77.52 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 0.62 சதவீதமாக உள்ளது. தினசரித் தொற்று விகிதம் 0.51 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1804208
பிரதமர் அலுவலகம்
பிரான்ஸ் அதிபருடன், பிரதமர் தொலைபேசி வாயிலாகப் பேச்சு
பிரதமர் திரு நரேந்திர மோடி, பிரான்ஸ் குடியரசின் அதிபர் மேதகு திரு இம்மானுவேல் மேக்ரானுடன் இன்று தொலைபேசி வாயிலாக உரையாடினார்.
ஆப்கானிஸ்தான் நாட்டின் சமீபகால நிலவரங்கள் உள்ளிட்ட பிராந்திய விஷயங்கள் குறித்து இரு தலைவர்களும் ஆலோசித்தார்கள். இதன் காரணமாக தீவிரவாதம், போதைப் பொருள்கள், சட்டவிரோத ஆயுதங்கள், மனிதக் கடத்தல் போன்ற செயல்கள் பரவக்கூடும் என்ற தங்களது கருத்தை வெளிப்படுத்திய அவர்கள், மனித உரிமைகள், பெண்கள் மற்றும் சிறுபான்மையினரின் உரிமைகளை உறுதி செய்வதன் அவசியத்தையும் வலியுறுத்தினார்கள்.
இந்திய - பசிபிக் பகுதியில் அதிகரித்து வரும் இருதரப்பு நடவடிக்கைகளையும், இந்தப் பகுதியில் நிலைத்தன்மையையும், பாதுகாப்பையும் ஊக்குவிப்பதற்காக இந்திய - பிரான்ஸ் கூட்டணி அளித்துவரும் முக்கியமான பங்களிப்பையும் அவர்கள் ஆய்வு செய்தனர்.
இரு நாடுகளும் போற்றும் இந்திய- பிரான்ஸ் கேந்திரக் கூட்டணியின் நலனிற்காக இரு நாடுகளும் தொடர்ந்து நெருங்கிய ஆலோசனைகளை மேற்கொள்ள தலைவர்கள் சம்மதம் தெரிவித்தனர்.
------
(
சுகாதாரம் மற்றும் குடும்ப நலத்துறை அமைச்சகம்
இந்தியன் கொரோனா மரபியல் கூட்டமைப்பின் மாதிரி பகுப்பாய்வு தொடர்ந்து அதிகரிப்பு
கொரோனா பாதிப்பு தொடர்ந்து அதிகரித்தாலும், மாறுபட்ட கொரோனா வகைகளை பரிசோதிப்பது இந்தியாவில் வெகுவாக குறைந்து விட்டது என ஊடகங்களில் செய்தி வெளியாகியுள்ளது. இதுவரை குறைந்தளவிலான மாறுபட்ட கொரோனா மாதிரிகளே பரிசோதிக்கப்பட்டதாக, அந்த அறிக்கை மேலும் கூறுகிறது.
அந்த அறிக்கையில் தெரிவிக்கப்பட்ட பகுப்பாய்வுகளின் எண்ணிக்கை, கொவிட் -19 மரபியல் கண்காணிப்பு இணையதளத்தில்  எடுக்கப்பட்டது போல் தெரிகிறது.
மரபியல் மையத்தில்  பகுப்பாய்வு செய்யப்பட்ட தொற்றுநோய் தொடர்பான தொகுப்புகள் , மாதிரிகள் சேகரிக்கப்பட்ட தேதிப்படி உள்ளன. ஒரு குறிப்பிட்ட மாதத்தில் பகுப்பாய்வு செய்யப்பட்ட மாதிரிகளின் எண்ணிக்கையை தெரிவிக்கவில்லை.
இன்சாகாக் ஆய்வு மைய தொகுப்புகளால் பகுப்பாய்வு செய்யப்பட்ட மாதிரிகளும், அந்தந்த மாநிலங்கள் அனுப்பிய மாதிரிகளைச் சார்ந்து உள்ளன.
மேலும், இன்சாகாக் மேற்கொள்ளும், ஆரம்ப கட்ட பரிசோதனை, சர்வதேச பயணிகளிடம், மாறுபட்ட கொரோனா வகைகளை கண்டறிவதை நோக்கமாக கொண்டிருந்தது. நாட்டில் இந்த மாறுபட்ட கொரோனா வகையை கண்டறிவதற்கு, 5 சதவீத கொவிட் பாதிப்பு மாதிரிகள் பகுப்பாய்வு செய்யப்பட்டன. இந்த இரு நோக்கங்ளும், கடந்த ஜனவரி இறுதிக்குள் அடையப்பட்டன.
மகாராஷ்டிரா, பஞ்சாப் மற்றும் தில்லி போன்ற பல மாநிலங்களில் கடந்த பிப்ரவரி மாதத்தில் கொவிட் பாதிப்பு அதிகரித்தது. இதனால் பகுப்பாய்வு, விதர்பாவின் 4 மாவட்டங்கள், மகாராஷ்டிரா மற்றும் பஞ்சாப்பில் தலா 10 மாவட்டங்களில் அதிகரிக்கப்பட்டது.
மேலும், மாதத்திற்கு 300 பகுப்பாய்வு அல்லது ஒரு மாநிலத்தில் 10 இடங்களில் மட்டுமே பகுப்பாய்வு என நிர்ணயம் செய்யப்படவில்லை.
கொவிட் பாதிப்பு அதிகம் உள்ள மாவட்டங்களில், பாதிப்பு மாதிரிகளில் 5 சதவீதம் ரேண்டம் அடிப்படையில் தேர்வு செய்யப்பட்டு பகுப்பாய்வு செய்யப்பட்டன. கடந்த ஒரு மாதமாக, பெரும்பாலான புதிய பாதிப்புகள் கேரளா மற்றும் மகாராஷ்டிராவில் ஏற்பட்டன. தற்போது, மொத்தம் உள்ள 45,000 புதிய பாதிப்புகளில், 32,000 பாதிப்புகள் கேரளாவிலும், 4000க்கும் மேற்பட்ட பாதிப்புகள் மகாராஷ்டிராவிலும் உள்ளன. இந்த எண்ணிக்கை கொவிட் மொத்த பாதிப்பில் 80 சதவீதம். இந்தியாவின் மற்ற மாநிலங்களில் மொத்த மாதிப்பு 9000-மாக, அதாவது 20 சதவீத அளவில் உள்ளது. இதுவும், பல மாநிலங்களில் பகுப்பாய்வு செய்யப்பட்ட மாதிரிகளில் பிரதிபலிக்கிறது.
கடந்த ஜூலை மாதம் முதல், மாதிரி விவரங்களின் துல்லியமான பகிர்வு, மரபணு பகுப்பாய்வு முடிவுகள் சரியான நேரத்தில் தெரிவிக்கப்படுவது, பாதிப்பு அதிகம் உள்ள இடங்களில் மரபணு பகுப்பாய்வு மாதிரிகளின் தரவுகள் மரபியல் மைய  இணையதளம் மூலம் பகிரப்படுகிறது.
அதன்படி கண்காணிப்பு இடங்கள் மூலம் 9066 மாதிரிகள் அனுப்பப்பட்டன. ஆகஸ்ட் மாதத்தில் 6969 மாதிரிகள் பகிரப்பட்டன.
இன்சாகாக் சோதனைக்கூடங்களில் இருந்து தேசிய நோய் கட்டுப்பாட்டு மையத்தில், மாத வாரியாக பெறப்பட்ட தொற்று நோய் தொகுப்பு மாதிரிகளை கீழே கண்ட இணைப்பில் காணலாம்.
https://pib.gov.in/PressReleasePage.aspx?PRID=1752464
அறிவியல் மற்றும் தொழில்நுட்பத்துறை
காச நோயாளிகளிடையே கொவிட் தொற்று பாதிப்பு குறித்த ஆய்வை மேற்கொள்ள பிரிக்ஸ் நாடுகளுடன் இந்திய விஞ்ஞானிகள்கூட்டு முயற்சி
அறிவியல் மற்றும் தொழில்நுட்ப அமைச்சகத்தின் உயிரி தொழில்நுட்பத் துறை, பிரிக்ஸ் நாடுகளுடன் ஒருங்கிணைந்து, காசநோயால் பாதிக்கப்பட்ட நோயாளிகளிடையே தீவிர கொவிட்-19 தொற்றின் தாக்கம் குறித்து ஆய்வு செய்வதற்காக சார்ஸ் – கோவி 2 என்ஜிஎஸ்- பிரிக்ஸ் கூட்டமைப்பை செயல்படுத்தி வருகிறது.
சிறந்த நோய் மேலாண்மைக்காக கொவிட்-19 தொற்றால் பாதிக்கப்பட்ட அல்லது பாதிக்கப்படாத நுரையீரல் காச நோய் நோயாளிகளில் இணை நோய் குறித்த தகவலை இந்த ஒருங்கிணைந்த ஆய்வு வழங்கும் என்று எதிர்பார்க்கப்படுகிறது.
பிரிக்ஸ் நாடுகளுடன் ஒருங்கிணைந்து சரியான பாதையில் செல்வதற்கான நடவடிக்கைகளைத் தமது துறை மேற்கொண்டு வருவதாக உயிரி தொழில்நுட்பத் துறைச் செயலாளர் டாக்டர் ரேணு ஸ்வரூப் கூறினார். பிரிக்ஸ் திட்டத்தை விரிவுபடுத்த திட்டமிடப்பட்டுள்ளதாகவும் அவர் மேலும் தெரிவித்தார்.
பிரிக்ஸ் அறிவியல், தொழில்நுட்பம் மற்றும் புதிய கண்டுபிடிப்புகளின் திட்டம் குறித்த கூடுதல் தகவல்களுக்கு http://brics-sti.org/ என்ற இணையதளத்தைக் காணவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748265
சுகாதாரம் மற்றும் குடும்ப நலத்துறை அமைச்சகம்
இந்தியாவில் தற்போது சிகிச்சை பெறுவோரின் எண்ணிக்கை 30,799  ஆக குறைந்துள்ளது
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 180.80 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.07%- ஆக உள்ளனர்.
இதை தொடர்ந்து இந்தியாவில் குணமடைவோர் விகிதம் 98.73 சதவீதமாக உள்ளது. கடந்த 24 மணி நேரத்தில் 4,491 நோயாளிகள் குணமடைந்ததையடுத்து மொத்தம் குணமடைந்தோர் எண்ணிக்கை  4,24,54,546 ஆக உள்ளது.
குறிப்பிடத்தக்க முன்னேற்றமாக இந்தியாவில் கடந்த 24 மணி நேரத்தில் 2,539 புதிய நோயாளிகள் மட்டுமே பதிவு செய்யப்பட்டுள்ளனர்.
கடந்த 24 மணி நேரத்தில் 7,17,330 கொவிட் பரிசோதனைகள் செய்யப்பட்டன. இதுவரை சுமார் 78.12 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 0.42 சதவீதமாக உள்ளது. தினசரித் தொற்று விகிதம் 0.35 சதவீதமாக பதிவாகியுள்ளது.
நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 180.80 கோடியைக்  கடந்தது. 2,12,61,666 அமர்வுகள் மூலம் இந்த சாதனை படைக்கப்பட்டுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1806802